作者：高观国
词牌/韵律：花心动

paragraphs: 碧藓封枝，点寒英、疏疏玉清冰洁。
梦忆旧家，春与新恩，曾映寿阳妆额。
绿裙青袂南邻伴，应怪我、精神都别。
恨衰晚、春风意思，顿成羞怯。
犹念横斜性格。
恼和靖吟魂，自来清绝。
斜傍劲松，偷倚修篁，总是岁寒相识。
绿阴结子当时意，到如今、芳心消歇。
小桥夜，清愁倦陪澹月。